2. ปัจจัยความเสี่ยง

การลงทุนในหุ้นสามัญของบริษัท
ผู้ลงทุนควรใชวิจารณญาณอยางรอบคอบในการพิจารณาปัจจัยความเสี่ยงที่เกิดจากลักษณะการประกอบธุรกิจของบริษัทรวมทั้งข้อมูลอื่นๆ
ที่ปรากฏในเอกสารนี้
ทั้งนี้ปจจัยความเสี่ยงดังกลาวมิได้เป็นปจจัยความเสี่ยงทั้งหมดที่มีอยู่ซึ่งอาจมีผลกระทบตอหุนสามัญของบริษัท
ดังนั้นปจจัยความเสี่ยงอื่นๆที่บริษัทมิทราบในขณะนี้
หรือที่บริษัทเห็นว่าเป็นปัจจัยความเสี่ยงที่ไมเป็นสาระ
สําคัญในปจจุบันอาจเป็นปัจจัยความเสี่ยงที่มีผลกระทบตอการดําเนินงานของบริษัทในอนาคต
โดยความเสี่ยงหลักๆ ดังกล่าวสามารถจำแนกได้ ดังนี้

1.  ความเสี่ยงจากลักษณะธุรกิจที่ขาดแคลนบุคลากร

จากการที่ในอดีตธุรกิจพัฒนาซอฟต์แวร์เกมเป็นอุตสาหกรรมที่มีบุคลากรที่มีความชำนาญและประสบการณ์ตรงในการพัฒนาซอฟต์แวร์เกมค่อนข้างจำกัด
ในขณะที่การดำเนินธุรกิจพัฒนาซอฟต์แวร์เกมจำเป็นต้องพึ่งพาความรู้ความสามารถและประสบการณ์ของบุคลากรในทุกขั้นตอน
ไม่ว่าเป็นขั้นตอนการออกแบบเกม การเขียนชุดคำสั่ง (Source code)
การสร้างคอมพิวเตอร์กราฟิกและอนิเมชั่น ตลอดจนการทดสอบแก้ไขข้อบกพร่องของซอฟต์แวร์เกม
(Debugging)
ทำให้ในอดีตกลุ่มบริษัทมีความเสี่ยงในการพึ่งพิงบุคลากรและอาจส่งผลกระทบต่อการดำเนินงานกรณีที่ไม่สามารถจัดหาบุคคลากรให้เพียงพอต่อความต้องการได้
แต่ในปัจจุบันอุตสาหกรรมซอฟต์แวร์เกมได้เติบโตและได้รับการสนับสนุนจากหลายฝ่าย
ส่งผลให้สถาบันการศึกษาระดับอุดมศึกษากว่า 25
แห่งได้มีการพัฒนาหลักสูตรการเรียนการสอนที่มีความเกี่ยวเนื่องกับคอมพิวเตอร์และการพัฒนาซอฟต์แวร์เกม
ทำให้ปัจจุบันปัญหาเรื่องการขาดแคลนบุคลากรลดลงอย่างมาก
อย่างไรก็ตามแม้ว่าโอกาสที่จะเกิดความเสี่ยงในลักษณะดังกล่าวมีไม่มากนัก
แต่กลุ่มบริษัทมีการกำหนดแนวทางเพื่อป้องกันความเสี่ยงที่อาจจะเกิดขึ้นได้จากการขาดแคลนทรัพยากรบุคคล
ดังนี้

-   จัดทำแผนการผลิตและการใช้ทรัพยากรบุคคลล่วงหน้า
    โดยจัดทำเป็นแผนงานพัฒนาซอฟต์แวร์เกมประจำปี
    และมีการทบทวนปรับปรุงให้มีความเป็นปัจจุบันอยู่เสมอ
    เพื่อจัดสรรทรัพยากรบุคคลให้มีความสอดคล้องกับแผนการผลิต

-   ว่าจ้างบริษัทภายนอก (Outsource) ในการพัฒนาบางส่วนงานของซอฟต์แวร์เกม อาทิเช่น
    ชุดคำสั่งย่อยภายในเกม คอมพิวเตอร์กราฟิกและอนิเมชั่นบางส่วน เป็นต้น
    ในกรณีที่บุคลากรภายในของกลุ่มบริษัทไม่เพียงพอ
    หรือเป็นลักษณะงานที่ต้องการทักษะเฉพาะด้าน ซึ่งการว่าจ้างบริษัทภายนอกนั้น
    นอกจากเพื่อให้สามารถผลิตและพัฒนาซอฟต์แวร์เกมได้ทันตามกำหนดแล้ว
    ยังถือเป็นนโยบายในการควบคุมค่าใช้จ่ายด้านบุคลากรของกลุ่มบริษัทให้มีความเหมาะสม
    โดยกลุ่มบริษัทมีนโยบายว่าจ้างบริษัทภายนอกรายที่เคยรับงานของกลุ่มบริษัทเป็นหลักเนื่องจากในการผลิตและพัฒนาซอฟต์แวร์เกมนั้น
    คุณภาพงานเป็นองค์ประกอบสำคัญที่จะทำให้การผลิตและพัฒนาซอฟต์แวร์เกมสามารถส่งมอบได้ทันตามกำหนด
    ทั้งนี้ กลุ่มบริษัทจะเผื่อระยะเวลาในกำหนดการส่งงาน
    รวมทั้งการกำหนดค่าปรับในสัญญาว่าจ้างในกรณีที่ไม่สามารถส่งงานได้ตามกำหนดในสัญญาการว่าจ้างบุคคลภายนอกในการพัฒนาซอฟต์แวร์เกม

-   การรักษาทรัพยากรบุคคล
    โดยจัดให้พนักงานของกลุ่มบริษัทได้รับสวัสดิการและค่าแรงในระดับเดียวกับบริษัทอื่นในอุตสาหกรรมเดียวกัน
    และจัดให้มีค่าตอบแทนพิเศษสำหรับพนักงานที่มีผลงานที่มีคุณภาพและเสร็จทันตามกำหนดเวลาซึ่งเป็นการสร้างแรงจูงใจแก่พนักงานในอีกทางหนึ่ง

กลุ่มบริษัทเชื่อว่าการดำเนินการดังกล่าวข้างต้น
จะสามารถช่วยให้กลุ่มบริษัทสามารถบริหารทรัพยากรบุคคลให้สอดคล้องกับแผนการพัฒนาซอฟต์แวร์เกมได้อย่างมีประสิทธิภาพ
และลดผลกระทบอันอาจจะเกิดขึ้นได้ในกรณีขาดแคลนบุคลากรได้

1.  ความเสี่ยงจากการถูกละเมิดลิขสิทธิ์

การละเมิดลิขสิทธิ์นับเป็นหนึ่งในปัญหาสำคัญของธุรกิจซอฟต์แวร์ทั่วโลก
ปัจจุบันการละเมิดลิขสิทธิ์ไม่เพียงจำกัดในรูปแบบของแผ่นซอฟต์แวร์เกมละเมิดลิขสิทธิ์เท่านั้น
แต่ยังมีการเผยแพร่ผ่านทางเว็บไซต์
โดยเฉพาะซอฟต์แวร์ที่มีราคาสูงก็ยิ่งมีอัตราการละเมิดลิขสิทธิ์มากขึ้น
การป้องกันการเผยแพร่ซอฟต์แวร์อย่างผิดกฎหมายบนอินเตอร์เน็ตยังเป็นเรื่องควบคุมได้ยาก
ผู้พัฒนาซอฟต์แวร์จึงต้องหามาตรการอื่นในการป้องกันการละเมิดลิขสิทธิ์
ในขณะเดียวกันทางด้านผู้ผลิตเครื่องเล่นเกมคอนโซลก็ได้มีการป้องกันการละเมิดลิขสิทธิ์ซอฟต์แวร์โดยการจำกัดพื้นที่จัดจำหน่ายของเครื่องเล่นและปรับปรุงเทคโนโลยีของเครื่องเล่นเกมคอนโซลทำให้การละเมิดลิขสิทธิ์ทำได้ยากยิ่งขึ้น

ในการป้องกันปัญหาการละเมิดลิขสิทธิ์
กลุ่มบริษัทได้ใช้กลยุทธในการวางกลุ่มเป้าหมายและราคาสินค้าเป็นเครื่องมือ
โดยกลุ่มบริษัทมุ่งเน้นการพัฒนาซอฟต์แวร์เกมแคชชวลสำหรับเด็กและซอฟต์แวร์เกมในลักษณะสื่อการศึกษาเป็นหลัก
ซึ่งลูกค้ากลุ่มเป้าหมายของเกมประเภทดังกล่าว ได้แก่ กลุ่มเด็ก
ผู้หญิงและครอบครัวซึ่งเป็นกลุ่มตลาดขนาดใหญ่
โดยผู้บริโภคกลุ่มนี้มีอัตราการซื้อซอฟต์แวร์เกมละเมิดลิขสิทธิ์น้อยกว่าซอฟต์แวร์เกมซึ่งมีกลุ่มผู้เล่นวัยรุ่นชายเป็นลูกค้ากลุ่มเป้าหมาย
ขณะเดียวกันการกำหนดราคาขายซอฟต์แวร์เกมของกลุ่มบริษัทที่ไม่สูงมากเมื่อเทียบกับอัตราค่าครองชีพในประเทศที่ทำการจัดจำหน่าย
ทำให้ผู้ซื้อตัดสินใจซื้อได้ง่ายขึ้นและสามารถลดแนวโน้มที่จะถูกละเมิดลิขสิทธิ์ไปได้ในระดับหนึ่ง

นอกจากนี้ กลุ่มบริษัทได้จัดจำหน่ายซอฟต์แวร์เกมในกลุ่มประเทศยุโรปและสหรัฐอเมริกาเป็นหลัก
ซึ่งกลุ่มประเทศในภูมิภาคดังกล่าวมีความเข้มงวดในการบังคับใช้กฎหมายการละเมิดลิขสิทธิ์มากกว่าในประเทศไทยและภูมิภาคเอเชีย
ทำให้กลุ่มบริษัทเชื่อว่าผลกระทบจากการละเมิดลิขสิทธิ์ซอฟต์แวร์เกมต่อกลุ่มบริษัทจะไม่อยู่ในระดับที่สูงมากนัก

2.  ความเสี่ยงจากการล้าสมัยของสินค้า

การล้าสมัยของสินค้า คือ ซอฟต์แวร์เกมของกลุ่มบริษัท อาจเกิดขึ้นได้ใน 2 ลักษณะ คือ
การเปลี่ยนแปลงเทคโนโลยีซึ่งอาจทำให้ซอฟต์แวร์เกมที่มีอยู่ของกลุ่มบริษัทเกิดความล้าสมัยทางเทคโนโลยีโดยใช้งานได้อย่างไม่สมบูรณ์หรือไม่สอดคล้องกับประสิทธิภาพของอุปกรณ์เครื่องเล่น
อาจทำให้ความนิยมในซอฟต์แวร์เกมดังกล่าวลดลง และ
การที่รูปลักษณ์หรือแนวคิดของซอฟต์แวร์เกมที่มีอยู่ของกลุ่มบริษัทไม่เหมาะสมสอดคล้องกับสภาวะในช่วงเวลานั้นๆ

โดยกลุ่มบริษัทเชื่อว่าการประกอบธุรกิจของกลุ่มบริษัทนั้น
ได้รับผลกระทบจากการเปลี่ยนแปลงเทคโนโลยีในระดับที่ไม่สูงมากนัก
เนื่องจากธุรกิจเกมคอนโซลซึ่งเป็นลูกค้ากลุ่มเป้าหมายหลักของกลุ่มบริษัทนั้น
มีผู้ผลิตเครื่องเล่นเกมคอนโซลรายใหญ่เพียง 3 รายในปัจจุบัน ได้แก่ Nintendo Co., Ltd
(“นินเทนโด”) Sony Corporation (”โซนี่”) และ Microsoft Corporation
(”ไมโครซอฟท์”) แม้ว่าผู้ผลิตแต่ละรายอาจมีการแข่งขันกันด้านเทคโนโลยี
และประสิทธิภาพของเครื่องเล่น
แต่เนื่องจากการเปลี่ยนแปลงเทคโนโลยีแต่ละครั้งต้องใช้เงินลงทุนในการวิจัยและพัฒนาเป็นมูลค่าที่สูงมาก
ทำให้การเปลี่ยนแปลงเทคโนโลยีเครื่องเล่นเกมคอนโซลในแต่ละครั้งจึงมีระยะเวลาค่อนข้างนาน
กล่าวคือประมาณ 7 ปีผู้ผลิตเครื่องเล่นเกมคอนโซลจึงนำเสนอเครื่องเล่นรุ่นใหม่ออกสู่ตลาด
ทำให้สินค้าของกลุ่มบริษัทซึ่งแม้ว่าเป็นสินค้าที่มีความเกี่ยวพันกับเทคโนโลยีโดยตรง
แต่ด้วยลักษณะที่เฉพาะตัวของตลาดเกมคอนโซลทำให้มีความล้าสมัยต่ำ นอกจากนั้น
โดยส่วนใหญ่เมื่อผู้ผลิตเกมคอนโซลนำเสนอเครื่องเล่นรูปแบบใหม่สู่ตลาด
กลุ่มบริษัทจะทำการพิจารณารายละเอียดของเทคโนโลยีที่เปลี่ยนแปลง
และทำการปรับปรุงโปรแกรมซอฟต์แวร์เกมของกลุ่มบริษัทในกรณีที่สามารถปรับปรุงให้สอดคล้องกับการเปลี่ยนแปลงเทคโนโลยีได้
ซึ่งกรณีสามารถปรับปรุงรายละเอียดดังกล่าวอาจส่งผลให้ซอฟต์แวร์เกมของกลุ่มบริษัทสามารถทำการจำหน่ายได้อย่างต่อเนื่อง

ในด้านความล้าสมัยที่อาจจะเกิดขึ้นได้จากการที่รูปลักษณ์ของเกมหรือแนวคิดของเกมไม่สอดคล้องกับสภาวการณ์ในช่วงเวลานั้นๆ
กลุ่มบริษัทเชื่อว่าโอกาสที่จะเกิดความล้าสมัยของสินค้าดังกล่าวนั้นมีในระดับต่ำ
ทั้งนี้เนื่องจากกลุ่มบริษัทมุ่งเน้นการพัฒนาซอฟต์แวร์เกมประเภทแคชชวล
ซึ่งเป็นซอฟต์แวร์เกมสำหรับครอบครัวและเด็ก
ซึ่งผู้เล่นเกมประเภทดังกล่าวโดยส่วนใหญ่จะเป็นกลุ่มที่อาจถือได้ว่าได้รับอิทธิพลจากสภาวะแวดล้อมค่อนข้างต่ำ
ทำให้ลักษณะความชอบความสนใจเป็นไปอย่างต่อเนื่อง มิได้เปลี่ยนแปลงตามสภาวะแวดล้อม

ดังที่ได้กล่าวมาแล้วข้างต้น
ทำให้ความเสี่ยงในด้านความล้าสมัยของสินค้าของกลุ่มบริษัทนั้นถือว่าอยู่ในระดับต่ำ อย่างไรก็ตาม
เพื่อป้องกันความเสี่ยงที่อาจจะเกิดขึ้นได้นั้น กลุ่มบริษัทได้ทำการติดตาม
ข่าวสารและการเคลื่อนไหวเปลี่ยนแปลงในอุตสาหกรรมอยู่อย่างสม่ำเสมอ
เพื่อรับทราบถึงการเปลี่ยนแปลงเทคโนโลยีที่อาจมีผลกระทบกับการประกอบธุรกิจของกลุ่มบริษัท
และเพื่อนำมาเปรียบเทียบปรับปรุงซอฟต์แวร์เกมของกลุ่มบริษัทให้มีความทันสมัยอยู่เสมอ

3.  ความเสี่ยงจากการรั่วไหลของข้อมูลหรือแนวคิดของเกม (Game Concept Design)

ในการดำเนินธุรกิจพัฒนาซอฟต์แวร์เกมนั้น แนวคิดของเกม (Game Concept Design)
ถือเป็นหนึ่งในปัจจัยหลักที่จะส่งผลต่อความสำเร็จและการได้รับความนิยมของซอฟต์แวร์เกมที่ทำการพัฒนา
โดยกลุ่มบริษัทอาจได้รับผลกระทบในกรณีที่มีการรั่วไหลของข้อมูลเกมหรือแนวคิดของเกมไปยังผู้พัฒนาซอฟต์แวร์เกมรายอื่น
และมีผู้พัฒนาซอฟต์แวร์เกมรายอื่นทำการพัฒนาซอฟต์แวร์เกมในลักษณะเดียวกัน
หรือลักษณะใกล้เคียงกันซึ่งอาจส่งผลกระทบต่อโอกาสในการดำเนินธุรกิจของกลุ่มบริษัทได้

ทั้งนี้
กลุ่มบริษัทเชื่อว่าโอกาสที่จะเกิดการรั่วไหลของข้อมูลหรือแนวคิดของเกมไปให้ผู้ประกอบการรายอื่นอยู่ในระดับต่ำ
โดยการรั่วไหลของข้อมูลอาจเกิดขึ้นได้ในกระบวนการผลิตซึ่งกลุ่มบริษัทมีการกระจายงานในแต่ละขั้นตอนของการพัฒนาเกมไปยังหลายๆ
ฝ่าย ทั้งในส่วนบริษัทย่อยของบริษัทหรือบุคคลภายนอก (Outsource) ทั้งนี้
จากการที่ผู้ที่จะทำการพัฒนาซอฟต์แวร์เกมโดยเฉพาะในส่วนของเกมคอนโซลจะต้องได้รับอนุญาตอย่างเป็นทางการจากบริษัทผู้ผลิตเครื่องเล่นเกมคอนโซล
ซึ่งมีผู้ประกอบการในไทยเพียงไม่กี่รายที่ได้รับอนุญาตดังกล่าวทำให้โอกาสในการรั่วไหลของข้อมูลไปยังคู่แข่งของกลุ่มบริษัทในประเทศมีในระดับต่ำ

อย่างไรก็ตาม เพื่อป้องกันความเสี่ยงดังกล่าว
กลุ่มบริษัทจึงกำหนดเงื่อนไขการว่าจ้างบุคลากรทั้งภายในและภายนอกให้ต้องรักษาข้อมูลและความลับทางธุรกิจของบริษัท
และมีนโยบายว่าจ้างบุคคลภายนอกในงานเฉพาะบางส่วนเท่านั้น
เพื่อไม่ให้บุคคลภายนอกสามารถลอกเลียนแบบซอฟต์แวร์เกมทั้งหมดได้
นอกจากนั้นในส่วนของบุคคลากรภายในกลุ่มบริษัทมีการกำหนดนโยบายในการเข้าถึงข้อมูลตามระดับตำแหน่งและหน้าที่ของพนักงานแต่ละคน
โดยพนักงานแต่ละคนจะสามารถเข้าถึงข้อมูลที่เกี่ยวข้องกับการทำงานของตนเท่านั้น
ซึ่งจะสามารถช่วยลดความเสี่ยงในการรั่วไหลของรายละเอียดและแนวคิดของเกมได้ในระดับหนึ่ง

4.  ความเสี่ยงจากความผันผวนของอัตราแลกเปลี่ยนเงินตราต่างประเทศ

จากการที่รายได้หลักของกลุ่มบริษัทมาจากรายได้ค่าบริการจากการพัฒนาซอฟต์แวร์เกม
ซึ่งปัจจุบันกลุ่มบริษัทมีการนำเสนอต่อลูกค้าต่างประเทศและรับรู้รายได้เป็นเงินสกุลดอลลาร์สหรัฐและเงินยูโรเป็นหลัก
โดยในปี 2552 และปี 2553 กลุ่มบริษัทมีรายได้เป็นเงินตราต่างประเทศเป็นจำนวนเงิน 49.60
ล้านบาท และ 51.91 ล้านบาท หรือคิดเป็นสัดส่วนร้อยละ 81.82 และร้อยละ 53.96
ของรายได้รวมตามลำดับ ขณะที่กลุ่มบริษัทมีต้นทุนและค่าใช้จ่ายในการผลิตเป็นสกุลเงินบาททั้งหมด
ทำให้กลุ่มบริษัทตระหนักดีว่าอาจมีความเสี่ยงจากความผันผวนของอัตราแลกเปลี่ยนเงินตราต่างประเทศได้หากเกิดสถานการณ์ที่ทำให้ที่ค่าเงินบาทแข็งค่าขึ้น
ซึ่งจะทำให้รายได้บริการจากการพัฒนาซอฟต์แวร์เกมของกลุ่มบริษัทมีมูลค่าลดลง
เนื่องจากค่าตอบแทนของการให้บริการผลิตและพัฒนาซอฟต์แวร์เกมถูกกำหนดขึ้นในวันที่ทำสัญญา
ในขณะที่การรับชำระค่าตอบแทนตามงวดงานนั้นเป็นการทยอยรับชำระในระยะเวลาประมาณ 3-6
เดือน ซึ่งในกรณีที่มีความผันผวนของอัตราแลกเปลี่ยนเกิดขึ้นนั้น
อาจทำให้ค่าตอบแทนที่ได้รับรวมในแต่ละชิ้นงานแตกต่างจากที่กลุ่มบริษัทคาดการณ์ไว้ได้

กลุ่มบริษัทได้บริหารความเสี่ยงดังกล่าวโดยการติดตามข่าวสารที่เกี่ยวข้องกับการเปลี่ยนแปลงอัตราแลกเปลี่ยนเงินตราต่างประเทศอย่างต่อเนื่อง
เพื่อวางแผนการแลกเปลี่ยนรายได้เงินตราต่างประเทศเป็นสกุลเงินบาทในช่วงเวลาที่เหมาะสม
ทั้งนี้ด้วยลักษณะการประกอบธุรกิจของกลุ่มบริษัทที่มีการรับชำระเงินค่าตอบแทนตามขั้นความสำเร็จของงาน
ซึ่งขึ้นอยู่กับการตรวจสอบคุณภาพของซอฟต์แวร์เกม
ทำให้อาจไม่สามารถกำหนดเวลาที่แน่ชัดในการรับชำระได้
ดังนั้นการป้องกันความเสี่ยงของอัตราแลกเปลี่ยนโดยการซื้อขายเงินตราต่างประเทศล่วงหน้า
(Forward Contract) จึงดำเนินการได้ค่อนข้างลำบาก
อย่างไรก็ตามด้วยลักษณะการแบ่งจ่ายชำระเป็นงวดตามขั้นความสำเร็จของงานนั้น
ทำให้รายรับแต่ละช่วงเวลาของกลุ่มบริษัทมีไม่สูงมากนัก อีกทั้งในปี 2553
บริษัทได้เน้นเพิ่มสัดส่วนการขายในประเทศมากขึ้น
กลุ่มบริษัทจึงเชื่อว่าผลกระทบจากความผันผวนของอัตราแลกเปลี่ยนที่อาจเกิดขึ้นได้กับกลุ่มบริษัทนั้นอยู่ในระดับที่ไม่สูงมากนัก

5.  ความเสี่ยงจากการผิดนัดชำระหนี้

จากการที่ ณ วันที่ 31 ธันวาคม 2553 กลุ่มบริษัทมีหนี้ที่ค้างชำระเกินกำหนดเกินกว่า 3
เดือนเป็นสัดส่วนประมาณร้อยละ 20.83 ของลูกหนี้การค้ารวม คิดเป็นมูลค่ารวม 12.81 ล้านบาท
โดยบริษัทได้ทำการตั้งค่าเผื่อหนี้สงสัยจะสูญไว้แล้ว 2.74 ล้านบาท
ซึ่งลูกหนี้ดังกล่าวประกอบด้วยลูกหนี้ที่อยู่ระหว่างการดำเนินคดีฟ้องร้อง
และลูกหนี้ที่อยู่ระหว่างการเจรจาปรับสภาพหนี้
ทำให้กลุ่มบริษัทมีความเสี่ยงที่อาจจะไม่ได้รับชำระหนี้ตามมูลหนี้ที่แสดงอยู่
และจะส่งผลต่องบการเงินของกลุ่มบริษัทในอนาคตได้

อย่างไรก็ตาม เพื่อป้องกันความเสี่ยงที่อาจจะเกิดขึ้นได้ในอนาคต
กลุ่มบริษัทมีการแนวทางในการดำเนินงานโดยกำหนดนโยบายในการตรวจสอบเครดิตของคู่ค้ารายใหม่อย่างรัดกุม
รวมทั้งมีการสอบทานสถานะทางการเงินของลูกค้าปัจจุบันอย่างสม่ำเสมอ
โดยมีการประสานงานกับธนาคารเพื่อการส่งออกและนำเข้า (Ex-Im Bank)
เพื่อตรวจสอบเครดิตและฐานะทางการเงินของลูกค้าของกลุ่มบริษัท ทั้งนี้
ในกรณีที่ลูกค้าของกลุ่มบริษัทมีปัญหาในการชำระเงินตามงวดสัญญา
กลุ่มบริษัทจะไม่ทำการส่งมอบงานในขั้นงานถัดไปให้แก่ลูกค้า
นอกจากนี้กลุ่มบริษัทได้มีการปรับปรุงสัญญาการพัฒนาซอฟต์แวร์
โดยมีข้อความที่ระบุอย่างชัดเจนว่ากลุ่มบริษัทสามารถริบเงินที่ลูกค้ามีการจ่ายชำระตามแต่ละขั้นความสำเร็จงานได้ในกรณีที่ลูกค้าของกลุ่มบริษัทผิดนัดชำระค่าบริการ
ซึ่งการกำหนดนโยบายในการดำเนินงานในการตรวจสอบเครดิตและฐานะทางการเงินของคู่ค้า
จะช่วยให้ผลกระทบและความเสี่ยงของกลุ่มบริษัทได้ในระดับหนึ่ง นอกจากนี้
เนื่องจากลิขสิทธิ์ในซอฟต์แวร์เกมโดยส่วนใหญ่เป็นของกลุ่มบริษัท ทำให้ในกรณีดังกล่าว
กลุ่มบริษัทยังสามารถนำเสนอซอฟต์แวร์เกมให้แก่ผู้จัดจำหน่ายหรือลูกค้ารายอื่นได้ในอนาคตได้อีกด้วย

6.  ความเสี่ยงจากการพึ่งพิงผู้บริหาร

บริษัทและบริษัทย่อยทั้ง 3 บริษัทอยู่ภายใต้การบริหารงานโดยผู้บริหารหลักคือ นายชนินทร์เดช
วานิชวงศ์ ปัจจุบันดำรงตำแหน่งประธานกรรมการ และนายชนินทร์ วานิชวงศ์
ปัจจุบันดำรงตำแหน่งกรรมการผู้จัดการ
ซึ่งปัจจุบันผู้บริหารทั้งสองท่านและบุคคลที่เกี่ยวข้องตามมาตรา 258
ถือหุ้นของบริษัทรวมกันคิดเป็นสัดส่วนร้อยละ 23.15 ของทุนชำระแล้วของบริษัท
ทั้งนี้ผู้บริหารทั้งสองเป็นผู้ก่อตั้งบริษัทและมีบทบาทสำคัญในการกำหนดนโยบายทางธุรกิจทั้งในด้านการผลิต
การตลาด การกำหนดช่องทางการจัดจำหน่าย และการบริหารงานของกลุ่มบริษัท

อย่างไรก็ตาม
กลุ่มบริษัทได้วางระบบการบริหารจัดการโดยกำหนดให้คณะกรรมการที่มีประสบการณ์ในการบริหารธุรกิจเข้ามามีส่วนร่วมในการบริหารและแสดงความคิดเห็นในเรื่องสำคัญของกลุ่มบริษัท
และยังได้แบ่งส่วนการบริหารงานออกเป็น 4
ส่วนตามแผนผังองค์กรเพื่อกระจายอำนาจการบริหารงานไปยังผู้บริหารระดับรองลงมา
พร้อมกับให้บุคลากรที่มีความสามารถและประสบการณ์เป็นผู้มีอำนาจตัดสินใจในแต่ละส่วนงาน
ทั้งนี้หากพิจารณาองค์ประกอบของการดำเนินธุรกิจของกลุ่มบริษัท
ในส่วนของงานด้านการพัฒนาซอฟต์แวร์เกมนั้นกลุ่มบริษัทได้เป็นผู้พัฒนาซอฟต์แวร์เกมที่ได้รับสิทธิในการพัฒนาซอฟต์แวร์เกมจากนินเทนโด
(Nintendo Licensed Developer) ซึ่งแสดงถึงศักยภาพของบริษัทในด้านการพัฒนาซอฟต์แวร์
โดยกลุ่มบริษัทมีผู้อำนวยการฝ่ายผลิตและบุคลากรในฝ่ายการผลิตที่มีความสามารถและมีประสบการณ์ในการพัฒนาเกมจนทำให้ซอฟต์แวร์เกมของกลุ่มบริษัทชนะการประกวดในระดับประเทศและระดับภูมิภาคเอเชียแปซิฟิก
ขณะเดียวกันในด้านการตลาด กลุ่มบริษัทได้สร้างเครื่องหมายการค้า “CyberPlanet
Interactive”
ให้เป็นที่รู้จักทั่วไปในฐานะหนึ่งในผู้บุกเบิกธุรกิจซอฟต์แวร์เกมคอมพิวเตอร์และซอฟต์แวร์เกมคอนโซลในประเทศไทย
และสามารถจัดจำหน่ายซอฟต์แวร์เกมผ่านทางผู้จัดจำหน่ายรายใหญ่ที่มีชื่อเสียงในระดับโลก
นอกจากนี้ในด้านของบุคลากร
กลุ่มบริษัทยังมีนโยบายในการสรรหาบุคลากรที่มีความสามารถและความคิดสร้างสรรค์
และพัฒนาบุคลากรที่มีอยู่เดิมอย่างต่อเนื่องเพื่อรองรับการเติบโตของกลุ่มบริษัท
ซึ่งจะทำให้กลุ่มบริษัทสามารถลดความเสี่ยงจากการพึ่งพิงผู้บริหารได้

7.  ความเสี่ยงจากการจำหน่ายหุ้นของผู้ถือหุ้นรายใหญ่

ปัจจุบันกองทุนรวมเพื่อร่วมลงทุนในวิสาหกิจขนาดกลางและขนาดย่อย
ซึ่งจัดตั้งโดยกระทรวงการคลังและกระทรวงอุตสาหกรรม (“กองทุนรวม”)
เป็นผู้ถือหุ้นรายใหญ่ของบริษัท โดยถือหุ้นในบริษัทจำนวน 64,166,620 หุ้น คิดเป็นสัดส่วนร้อยละ
22.92 ของทุนจดทะเบียนตามลำดับ
และจากการที่ผู้ถือหุ้นรายใหญ่รายดังกล่าวเป็นการลงทุนในลักษณะกองทุน
ทำให้กลุ่มบริษัทอาจมีความเสี่ยงในกรณีที่ผู้ถือหุ้นดังกล่าวอาจทำการขายหุ้นเมื่อพ้นระยะเวลาห้ามขายหุ้น
(Silent Period) ในวันที่ 28 พฤษภาคม 2554 ซึ่งอาจส่งผลกระทบต่อราคาหุ้นของบริษัทได้
อย่างไรก็ตาม เนื่องจากกองทุนรวม (เดิมจะสิ้นสุดอายุกองทุนในวันที่ 28 กรกฎาคม 2553 )
ได้รับการอนุมัติจากคณะรัฐมนตรีเพื่อขยายระยะเวลาสิ้นสุดกองทุนออกไปเป็นเวลา 3 ปี 6 เดือน
โดยสิ้นสุดวันที่ 26 มกราคม 2557 ซึ่งทำให้กองทุนมีระยะเวลาในการทยอยจำหน่ายหุ้นเพิ่มขึ้น
ซึ่งหากทยอยจำหน่ายหุ้นจะส่งผลกระทบต่อราคาหุ้นสามัญในตลาดไม่รุนแรงมากนัก